Nóg drie vas oor VBS-skandaalNog drie verdagtes sal Dinsdag in die hof verskyn vir hul beweerde aandeel in die sogenaamde VBS-skandaal. Die Valke het Maandag ’n voormalige munisipale bestuurder (60) van die Wes-Rand-distriksmunisipaliteit sowel as ’n voormalige finansiële hoof (37) en ŉ voormalige bestuurder van inkomste en uitgawes (34) van dié munisipaliteit by verskeie plekke in Gauteng in hegtenis geneem. Kol. Katlego Mogale, woordvoerder van die Valke, sê die inhegtenisneming hou verband met beleggings wat munisipaliteite destyds in die omstrede VBS Mutual Bank gemaak het. Mogale sê dit blyk dat die belegging van munisipale fondse strydig met die bepalings van die Wet op Munisipale Finansiële Bestuur was. Dít nadat die Valke se ondersoek aan die lig gebring het dat werknemers van die VBS sowel as munisipale bestuurders en ander amptenare vergoeding ontvang het vir beleggings wat gemaak is. Daar is gedurende die jongste inhegtenisnemings beslag gelê op IT-toerusting wat relevante dokumentasie rakende die ondersoek kan bevat. Die drie verdagtes sal in die gespesialiseerde handelshof in Pretoria verskyn. Lt.genl. Godfrey Lebeya, hoof van die Valke, het al vroeër aangedui dat munisipale amptenare se koppe volgende gaan rol nadat die hoofrolspelers in die ondersoek na die plundering van die VBS aangekeer is. Altesame 20 munisipaliteite het destyds ’n bedrag van R3,7 miljard in die VBS belê. Sowat R2,2 miljard is terugbetaal, terwyl die verlies R1,5 miljard beloop. Van die verlore fondse ten bedrae van R67 miljoen is na bewering as makelaarskommissies aan entiteite en/of individue betaal om meer deposito’s, hoofsaaklik van munisipaliteite, te lok. Maroela Media het vroeër berig sowat R2,3 miljard is na bewering binne twee jaar uit die VBS-bank se fondse getap. Minstens agt ander verdagtes staan reeds tereg op aanklagte wat verband hou met die grootskaalse plundery van die bank terwyl die voormalige finansiële hoof van VBS-bank, Phillip Truter, tien jaar tronkstraf opgelê is nadat hy skuldig gepleit het op aanklagte van bedrog, korrupsie, geldwassery en rampokkery.